เงินบาทเปิดตลาด 32.38/39
ธนาคารกรุงศรีอยุธยา รายงาน เงินบาทเปิดตลาด 32.38/39 แข็งค่าขึ้น ตลาดมองการเมืองเริ่มคลี่คลาย
29 มี.ค. 2553

ธนาคารกรุงศรีอยุธยา รายงาน เงินบาทเปิดตลาด 32.38/39 แข็งค่าขึ้น ตลาดมองการเมืองเริ่มคลี่คลาย
นักเงินบริหารเงินธนาคารกรุงศรีอยุธยา ระบุว่า เงินบาทเปิดตลาดเช้านี้ที่ระดับ 32.38/39 บาท/ดอลลาร์ แข็งค่าจากเมื่อเย็นวันศุกร์ที่ปิดตลาดที่ระดับ 32.40/42 บาท/ดอลลาร์ ถือว่าทิศทางเดียวกับที่อื่นเช่นกัน
"น่าจะมาจากประเด็นการเมืองที่คนมองว่าน่าจะเริ่มคลี่คลาย น่าจะดีขึ้น น่าจะมีทางออกให้ประเทศได้มากขึ้น เงินบาทก็เลยกลับมาแข็งค่า คนเลยขายดอลลาร์เข้าซื้อบาท ก็น่าจะเป็นประเด็นนี้เป็นหลัก"
สำหรับเงินสกุลอื่นๆในภูมิภาค เงินเยนเช้านี้เปิดตลาดที่ระดับ 92.41/44 เยน/ดอลลาร์ ส่วนค่าเงินยูโรเปิดตลาด 1.3436/3438 ดอลลาร์/ยูโร จากเมื่อวันศุกร์ที่ปิดตลาด 1.33 กว่า ขึ้นไปทำ High 1.3490 ดอลลาร์/ยูโร แต่ตอนนี้ก็เริ่มปรับตัวลงมาเล็กน้อย
"ยูโรดีขึ้นคงจะมาจากเริ่มมีข้อสรุปว่าจะช่วยกรีซอย่างไร คนเลยเริ่มกลับมาถือยูโรบ้าง"
แนวโน้มวันนี้ เงินบาทน่าจะขยับอยู่แถวๆ 32.30-32.45 บาท/ดอลลาร์ โดยยังคงให้จับตาประเด็นเดิมๆ คือการเมือง ส่วนปัจจัยต่างประเทศในรอบสัปดาห์นี้ที่สำคัญและตลาดจับตาคือ ในวันนี้กระทรวงพาณิชย์สหรัฐเปิดเผยรายได้และการบริโภคส่วนบุคคลเดือน ก.พ. และระหว่างสัปดาห์ก็มีตัวเลขการจ้างงานนอกภาคเกษตรเดือนมี.ค. และตัวเลขยอดสั่งซื้อของโรงงานเดือน ก.พ.